Yhteinen ehdotus NEUVOSTON ASETUS Norsunluurannikolle annettavan sotilaalliseen toimintaan liittyvän avun rajoittamisesta annetun neuvoston asetuksen (EY) N:o 174/2005 muuttamisesta /* KOM/2011/0383 lopull. - NLE 2011/0168 */





PERUSTELUT 1. Neuvoston asetuksessa (EY) N:o 174/2005, sellaisena kuin se on muutettuna, kiellettiin yhteisen kannan 2004/852/YUTP perusteella sotilaalliseen toimintaan liittyvän teknisen avun ja rahoitustuen antaminen Norsunluurannikolle Yhdistyneiden Kansakuntien turvallisuusneuvoston päätöslauselman 1572 (2004) täytäntöönpanemiseksi. Lisäksi siinä kiellettiin sisäisiin tukahduttamistoimiin käytettävissä olevien tarvikkeiden vienti Norsunluurannikolle sekä niihin liittyvän teknisen avun ja rahoitustuen antaminen. Yhteinen kanta 2004/852/YUTP on sittemmin korvattu neuvoston päätöksellä 2010/656/YUTP. 2. Neuvoston päätöksellä 2011/[…]/YUTP[…], joka on annettu […], muutetaan neuvoston päätöstä 2010/656/YUTP ja aseiden vientikieltoa koskevaa poikkeusta YK:n turvallisuusneuvoston päätöslauselman 1980 (2011) perusteella. Lisäksi siinä säädetään erityisestä poikkeuksesta, joka koskee sisäisiin tukahduttamistoimiin käytettävissä olevien tarvikkeiden kieltoa, jotta voidaan tukea Norsunluurannikon turvallisuusalan uudistusta. 3. EU:n ulkoasioiden ja turvallisuuspolitiikan korkea edustaja ja komissio ehdottavat näiden toimenpiteiden toteuttamista Euroopan unionin toiminnasta tehdyn sopimuksen 215 artiklaan perustuvalla asetuksella. 2011/0168 (NLE) Yhteinen ehdotus NEUVOSTON ASETUS Norsunluurannikolle annettavan sotilaalliseen toimintaan liittyvän avun rajoittamisesta annetun neuvoston asetuksen (EY) N:o 174/2005 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Norsunluurannikkoon kohdistuvien rajoittavien toimenpiteiden jatkamisesta annetun neuvoston päätöksen 2010/656/YUTP muuttamisesta [...] annetun neuvoston päätöksen 2011/[…]/YUTP, ottaa huomioon unionin ulkoasioiden ja turvallisuuspolitiikan korkean edustajan ja komission yhteisen ehdotuksen, sekä katsoo seuraavaa: (1) Neuvosto antoi 29 päivänä lokakuuta 2010 päätöksen 2010/656/YUTP[1] Norsunluurannikkoon kohdistuvien rajoittavien toimenpiteiden jatkamisesta. Kyseinen päätös saatettiin voimaan unionin tasolla asetuksella (EY) N:o 174/2005[2] rajoittamalla Norsunluurannikolle annettavaa sotilaalliseen toimintaan liittyvää apua. (2) Päätöksellä 2011/[…]/YUTP, joka on annettu […], muutetaan päätöstä 2010/656/YUTP Yhdistyneiden Kansakuntien turvallisuusneuvoston päätöslauselman 1980 (2011) perusteella. Lisäksi siinä säädetään myös erityisestä poikkeuksesta, joka koskee kieltoa toimittaa sisäisiin tukahduttamistoimiin käytettävissä olevia tarvikkeita Norsunluurannikolle. (3) Kyseiset toimenpiteet kuuluvat Euroopan unionin toiminnasta tehdyn sopimuksen soveltamisalaan, ja niiden täytäntöönpanemiseksi tarvitaan sen vuoksi unionin lainsäädäntöä erityisesti sen varmistamiseksi, että talouden toimijat soveltavat niitä yhtenäisesti kaikissa jäsenvaltioissa. (4) Sen vuoksi asetusta (EY) N:o 174/2005 olisi muutettava. (5) Jotta tässä asetuksessa säädetyillä toimenpiteillä olisi tavoiteltu vaikutus, asetuksen olisi tultava voimaan välittömästi, ON HYVÄKSYNYT TÄMÄN ASETUKSEN: 1 artikla Muutetaan asetus (EY) N:o 174/2005 seuraavasti: (1) Korvataan 4 artiklan 1 kohta seuraavasti: ”1. Poiketen siitä, mitä 2 artiklassa säädetään, siinä mainittuja kieltoja ei sovelleta a) aseisiin ja niihin liittyviin tarvikkeisiin liittyvän teknisen avun, rahoituksen ja rahoitustuen myöntämiseen, jos kyseinen apu tai kyseiset palvelut on tarkoitettu yksinomaan Norsunluurannikolla toteutettavan Yhdistyneiden Kansakuntien operaation ja sitä tukevien ranskalaisten joukkojen tukemiseen ja käyttöön, b) pelkästään humanitaariseen tai suojaavaan käyttöön tarkoitettuihin ei-tappaviin puolustustarvikkeisiin, mukaan lukien EU:n, YK:n, Afrikan unionin ja Länsi-Afrikan valtioiden talousyhteisön (ECOWAS) kriisinhallintaoperaatioihin tarkoitetut tällaiset tarvikkeet, liittyvän teknisen avun myöntämiseen, kun myös pakotekomitea on ennakolta hyväksynyt tällaisen toiminnan, c) pelkästään humanitaariseen tai suojaavaan käyttöön tarkoitettuihin ei-tappaviin puolustustarvikkeisiin, mukaan lukien EU:n, YK:n, Afrikan unionin ja ECOWASin kriisinhallintaoperaatioihin tarkoitetut tällaiset tarvikkeet, liittyvän rahoituksen ja rahoitustuen myöntämiseen, d) pelkästään Norsunluurannikon turvallisuusalan uudistusprosessin tukemiseen tai siinä käytettäväksi tarkoitettuihin aseisiin ja niihin liittyviin tarvikkeisiin liittyvän teknisen avun myöntämiseen Norsunluurannikon hallituksen virallisen pyynnön perusteella, kun pakotekomitea on sen ennakolta hyväksynyt, e) pelkästään Norsunluurannikon turvallisuusalan uudistusprosessin tukemiseen tai siinä käytettäväksi tarkoitettuihin aseisiin ja niihin liittyviin tarvikkeisiin liittyvän rahoituksen ja rahoitustuen myöntämiseen Norsunluurannikon hallituksen virallisen pyynnön perusteella, f) sellaisten tarvikkeiden myyntiin tai toimituksiin, jotka siirretään tai viedään Norsunluurannikolle väliaikaisesti kansainvälisen lainsäädännön mukaisesti toimia toteuttavan valtion joukoille ja joiden ainoana ja välittömänä tarkoituksena on helpottaa kyseisen valtion kansalaisten ja niiden kansalaisten evakuointia, joiden osalta kyseinen valtio on vastuussa konsulitoiminnasta Norsunluurannikolla, kun kyseisistä toimista on ilmoitettu ennakolta myös pakotekomitealle, g) sellaisiin ei-tappaviin puolustustarvikkeisiin liittyvän teknisen avun, rahoituksen ja rahoitustuen myöntämiseen, joiden tarkoituksena on pelkästään auttaa Norsunluurannikon turvallisuusjoukkoja käyttämään vain asianmukaista ja oikeasuhteista voimaa yleisen järjestyksen ylläpidossa.”. (2) Korvataan 4 a artikla seuraavasti: ”4 a artikla 1. Poiketen siitä, mitä 3 artiklassa säädetään, viejän tai palvelujen tarjoajan sijoittautumisjäsenvaltion liitteessä II mainittu toimivaltainen viranomainen voi antaa asianmukaisiksi katsomiensa ehdoin luvan liitteessä I lueteltujen ei-tappavien tarvikkeiden myyntiin, toimitukseen, siirtoon tai vientiin tai tällaisiin ei-tappaviin tarvikkeisiin liittyvän teknisen avun, rahoituksen tai rahoitustuen myöntämiseen todettuaan, että kyseisten ei-tappavien tarvikkeiden tarkoituksena on pelkästään auttaa Norsunluurannikon turvallisuusjoukkoja käyttämään vain asianmukaista ja oikeasuhteista voimaa yleisen järjestyksen ylläpidossa. 2. Poiketen siitä, mitä 3 artiklassa säädetään, viejän tai palvelujen tarjoajan sijoittautumisjäsenvaltion liitteessä II mainittu toimivaltainen viranomainen voi antaa asianmukaisiksi katsomiensa ehdoin luvan sellaisten liitteessä I lueteltujen sisäisiin tukahduttamistoimiin käytettävissä olevien tarvikkeiden myyntiin, toimitukseen, siirtoon tai vientiin, joiden tarkoituksena on pelkästään tukea Norsunluurannikon turvallisuusalan uudistusprosessia, sekä tällaisiin tarvikkeisiin liittyvän rahoituksen, rahoitustuen tai teknisen avun myöntämiseen. 3. Jäsenvaltion on ilmoitettava toisille jäsenvaltioille ja komissiolle tämän artiklan nojalla mahdollisesti annetuista luvista kahden viikon kuluessa niiden antamisesta. 4. Lupaa ei anneta, jos on kyse jo tapahtuneesta toiminnasta.”. 2 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä […] Neuvoston puolesta Puheenjohtaja […] [1] EUVL L 285, 30.10.2010, s. 28. [2] EUVL L 29, 2.2.2005, s. 5.